# Margarita Rudomino

Margarita Ivanovna Rudomino (errusieraz: Маргарита Ивановна Рудомино; Białystok, 1900eko uztailaren 3a/ekainaren 20a – Mosku, 1990eko apirilaren 9a) sobietar-errusiar liburuzaina izan zen, Atzerriko Literaturaren Liburutegiaren sortzailea.

## Bizitza

Margarita Rudomino Białystoken jaio zen 1900ean. Aita Ivan Rudomino agronomo eta enpresaburua zuen, eta ama, berriz, Eleonora Knote aleman irakaslea. Umetatik, alemana eta frantsesa ikasi zituen eta Alemania eta Frantzia hainbat aldiz bisitatu zituen amarekin.
1901az geroztik, Rudomino familia Saratoven bizi izan zen, non Margarita nesken ikastetxean graduatu zen 1918an. Hamabost urterekin umezurtz geratu zen eta izebarekin bizitzera joan zen. Izebak, Jekaterina Kesterrek, goi-mailako hizkuntza-ikastaroak sortu zituen, eta Margaritak kontabilitatea eta liburutegi txiki bat kudeatu zituen bertan. Gainera, frantsesa irakatsi zuen eta ingelesa ikasten hasi zen. Horrez gain, eskulangintza irakatsi zuen eskolan, eta gero matematika ere, eta Saratoveko eskola bateko liburutegian lan egin zuen.
1921ean Moskura joan zen bizitzera. 1921-1926 urteetan Moskuko Estatu Unibertsitateko Gizarte Zientzien Fakultatean ikasi zuen, George Bernard Shawri buruzko gradu amaierako lana defendatuz.
1921eko uztailean, bere izeba Jekaterina Kesterrek sortutako Filologia Berriaren Institutuan antolatu berri den liburutegiko buru izendatu zuten. Hala ere, 1921eko abuztuan, institutuak existitzeari utzi zion, eta liburutegia, Rudominoren ekimenez eta Hezkuntzarako Herri Batzordearen baimenarekin, erakunde independente bihurtu zen. 1928-1929 urteetan, Rudominok Moskuko Estatu Unibertsitateko Liburutegi Akademikoen Fakultateko ikastaroetan ikasi zuen. 1928aren amaieran bi hilabeteko negozio bidaiara joan zen Parisera eta Berlinera.
Rudominok sortutako liburutegiak garrantzi handia hartu zuen Gerra Hotzean (1945 eta 1953 bitartean). Garai hartan, errusiar arrunt bat atxilotu zitekeen atzerriko egunkari baten ale bat edukitzeagatik, baina liburutegia ez zen itxi. Zientziak aurrera egin ahal izateko, liburutegiak atzerriko zientzia-paperen bilduma handia gorde zuen.
1973an, Margarita Rudominok erretiroa hartu zuen eta 1990ean hil zen. Donskoie hilerrian lurperaruta dago. 1990az geroztik, Atzerriko Literaturaren Lliburutegiak bere izena darama, eta 2021ean Rudominoren monumentua inauguratu zuten bertan.

## Sariak

* 1962: Ohorezko Insigniaren Ordena
* 1968: Errusiako Sobietar Errepublika Sozialista Federatiboko Kultura Langile Ohorezkoa
* 1970: Lanaren Bandera Gorriaren Ordena

## Liburuak

* Rudomino. Moia biblioteka (2000)
* Knigi moiei sudby: vospominania rovesnitsy XX veka (2005)

## Erreferentziak

* ↑ 156. Alfabeto zirilikoz idatzitako izenak euskarara aldatzeko transkripzio-sistema. Gasteiz: Euskaltzaindia (argitaratze data: 2009-02-27) (Noiz kontsultatua: 2025-03-03).
* 1 2 3 (Errusieraz) «К 120-летнему юбилею Маргариты Ивановны Рудомино» Всероссийская государственная библиотека иностранной литературы имени М. И. Рудомино (Noiz kontsultatua: 2025-03-03).
* 1 2 3 (Errusieraz) «Полжизни с Иностранкой. Как Маргарита Рудомино создала библиотеку» Mos.ru 2020-07-03 (Noiz kontsultatua: 2025-03-03).
* ↑ (Ingelesez) Richards, Pamela Spence. (1996). «Scientific Communication in the Cold War: Margarita Rudomino and the Library of Foreign Literatures during the Last Years of Stalin» Libraries & Culture 31 (1): 235-246. (Noiz kontsultatua: 2025-03-03).
* ↑ (Ingelesez) American Library Association. (1993). World Encyclopedia of Library and Information Services. American Library Association, 726-727 or. ISBN 978-0-8389-0609-5. (Noiz kontsultatua: 2025-03-03).
* ↑ (Errusieraz) «Рудомино Маргарита Ивановна (1900 – 1990)» Московские могилы (Noiz kontsultatua: 2025-03-03).
* ↑ (Errusieraz) «Памятник Маргарите Рудомино открыли в московской Библиотеке иностранной литературы» ТАСС 2021-07-01 (Noiz kontsultatua: 2025-03-03).
* ↑ (Errusieraz) Советское библиотековедение. Книга (argitaratze data: 1970), 74 or. (Noiz kontsultatua: 2025-03-03).

## Kanpo estekak

* Datuak: Q4399739